Lětsa 1 564 křižerjow jutrowne poselstwo w dźewjeć procesionach do swěta njesło
Budyšin (SN). Byrnjež wjedro lětsa jutrowničku prawdźepodobnje haperlejske było, je sej wjace hač 10 000 wopytowarjow z cyłele Němskeje a wukraja dźewjeć křižerskich procesionow wobhladało. Ze statistiki wuchadźa, zo je wšo hromadźe 1 564 křižerjow – 30 mjenje hač loni – ze swojich wosadow wujěchało, zo pak wšitcy wšelakich přičin dla zaso domoj přijěchali njejsu. Wosebje torhacy wětřik konje znjeměrnješe. Z wčerawšeje rozprawy Zhorjelskeje policajskeje direkcije wuchadźa, zo běchu jutry po zwěsćenju policije „w městach a gmejnach Budyskeho a Zhorjelskeho wokrjesa bjez mylenjow“. Prěni króć je lětsa Drježdźansko-Mišnjanski biskop Heinrich Timmerevers – w Radworju a Budyšinje – křižerjow dožiwił. Radworskich bě wón nawječor na nawsy přewšo hnuty a z emocionalnymi dźaknymi słowami domoj witał. Něhdźe 7 500 ludźi bě sej jutrowničku we Wostrowcu jutrowne jěchanje po polach z 81 jěcharjemi wobhladało.
szl_Latn szl_Latn